26.10.2020

**Δελτίο Τύπου**

**Μίλτος Χρυσομάλλης: Η πρόταση μομφής προς τον κ. Σταϊκούρα εξυπηρετεί το καπρίτσιο της κ. Ζανέτ Τσίπρα έναντι του κ. Τσακαλώτου**

«*Ακούγοντας όλους τους συναδέλφους του ΣΥΡΙΖΑ αναρωτιέμαι γιατί και με ποια λογική συζητάμε τη συγκεκριμένη πρόταση μομφής κατά του Υπουργού Οικονομικών που κατέθεσε ο κ. Τσίπρας με αφορμή τον Πτωχευτικό Κώδικα. Προσπαθώ και δεν μπορώ να βρω καμία άλλη εξήγηση γι’ αυτήν την άκαιρη και οπορτουνιστική επιλογή σας, παρά μόνο ότι εξυπηρετεί τη μικροκομματική σας λογική!*». Αυτό τόνισε ο βουλευτής Μεσσηνίας Μίλτος Χρυσομάλλης στην παρέμβασή του κατά τη συζήτηση στην Ολομέλεια της πρότασης δυσπιστίας του ΣΥΡΙΖΑ προς τον Υπουργό Οικονομικών Χρ. Σταϊκούρα.

Όπως παρατήρησε ο Μεσσήνιος βουλευτής, ο κ. Τσίπρας, απελπισμένος από την αποτυχία της αντιπολιτευτικής του τακτικής μόνο και προσπαθώντας να κάνει ένα σόου με πυροτεχνήματα και «τσιτάτα» της περιόδου 2012-2014, εργαλειοποιεί ένα νομοθέτημα που, σαφέστατα, προστατεύει και ελαφρύνει τους υπερχρεωμένους συμπολίτες μας, προβλέποντας για πρώτη φορά τη δυνατότητα 240 δόσεων για όσους χρωστούν. Για πρώτη φορά όσοι πτωχεύουν θα σταματήσουν να χρωστούν μετά την πτώχευση και αυτή δεν θα «κυνηγά» ούτε αυτούς, αλλά ούτε και τα παιδιά τους. Μάλιστα, θα μπορούν μετά από ένα χρόνο να ξαναρχίσουν την επιχειρηματική τους δραστηριότητα και αυτό είναι η δεύτερη ευκαιρία.

«*Κατέθεσε ο κ. Τσίπρας πρόταση μομφής με αφορμή ένα νομοθετικό πόνημα, για το οποίο ούτε ο κ. Τσακαλώτος ως Κοινοβουλευτικός Εκπρόσωπος ούτε η εισηγήτρια κ. Αχτσιόγλου άσκησαν κάποια ιδιαίτερη κριτική, ούτε καν ζήτησαν να αποσυρθεί! Εδώ ακόμα και η κ. Μαρίκα Φραγκάκη, εκπρόσωπος του Ταμείου Χρηματοπιστωτικής Σταθερότητας, τοποθετημένη εκεί το 2017 από τον κ. Τσακαλώτο και μέλος της Πολιτικής Γραμματείας του ΣΥΡΙΖΑ είπε τα καλύτερα για το νέο Πτωχευτικό!*».

«*Αλήθεια, αναρωτιέμαι, αυτή η δήλωση της κ. Φραγκάκη, που είναι και μέλος της Πολιτικής Επιτροπής του ΣΥΡΙΖΑ, πέρασε κάτω από τα ραντάρ της κ. Ζανέτ Τσίπρα; Διότι μην έχετε αυταπάτες, κυρίες και κύριοι συνάδελφοι, είμαστε εδώ σήμερα για να εξυπηρετήσουμε το καπρίτσιο της κ. Ζανέτ Τσίπρα έναντι του κ. Τσακαλώτου. Του το έγραψε κιόλας!*».

Τόνισε ότι ο κ. Τσίπρας είχε το θράσος να ανέβει στο Βήμα της Βουλής και να πει ότι κατεδαφίζουμε την προστασία της πρώτης κατοικίας, ότι εκτελούμε συμβόλαια υπέρ των τραπεζιτών και των funds. Ο ίδιος ο κ. Τσίπρας που επί της κυβερνήσεώς του θεσμοθέτησε τους ηλεκτρονικούς πλειστηριασμούς πρώτης κατοικίας, πραγματοποιώντας 26.000, επίτρεψε την πώληση «κόκκινων» δανείων στα funds, χωρίς μάλιστα το δικαίωμα προτίμησης του δανειολήπτη, όπως είχε γίνει στην Κύπρο, και επί των ημερών του πραγματοποιήθηκαν 2.500.000 κατασχέσεις σε τραπεζικούς λογαριασμούς και έπαψε η προστασία της πρώτης κατοικίας. Ξέχασε ο κ. Τσίπρας όταν έστελνε τα ΜΑΤ στον πρώην σύντροφό του κ. Λαφαζάνη, που προσπαθούσε να εμποδίσει πλειστηριασμούς.

«*Έχετε γυρίσει χωρίς ντροπή στη μέθοδο της αντιπολίτευσης που ασκήσατε την περίοδο 2012-2015, όταν ποντάρατε στην αγανάκτηση των πολιτών, στην τρομολαγνεία και στο γεγονός ότι δεν είχατε κυβερνήσει. Τώρα όμως, έχετε πεπραγμένα και ευτυχώς ο λαός έχει μνήμη. Γι’ αυτό και δεν δίνει πλέον καμία σημασία στις κορώνες σας για κατεδάφιση της προστασίας της πρώτης κατοικίας και στις ατάκες σας του τύπου «κανένα σπίτι σε χέρια τραπεζίτη*».

Ο Μίλτος Χρυσομάλλης κάλεσε την αντιπολίτευση να δείξει υπευθυνότητα και να στηρίξει το νέο Πτωχευτικό Κώδικα, καταθέτοντας ουσιαστικές προτάσεις βελτίωσης. Ο ίδιος δε από του βήματος της Βουλής ζήτησε από τον αρμόδιο Υπουργό για λόγους κοινωνικής δικαιοσύνης να ανασταλούν με νομοθετική διάταξη οι πλειστηριασμοί κύριας κατοικίας ευάλωτων νοικοκυριών μέχρι την έναρξη λειτουργίας του φορέα απόκτησης και επαναμίσθωσης των ακινήτων.

«*Σταματήστε να δημιουργείτε ψεύτικα διλήμματα και φαντασιακές καταστροφές κύριοι του ΣΥΡΙΖΑ. Συντονιστείτε με την πραγματικότητα, παραδεχτείτε ότι η Κυβέρνηση του Κυριάκου Μητσοτάκη συνεχίζει να παράγει θετικό κυβερνητικό έργο, ανακουφίζει φορολογικά την κοινωνία από τα δικά σας βάρη, ενισχύει την επιχειρηματικότητα και διαχειρίζεται με τον καλύτερο δυνατό τρόπο την πανδημία και την οικονομία.*

*Σταματήστε, λοιπόν, να πολιτεύεστε με τη λογική του 3%, σταματήστε τα ανούσια και αδιάφορα για την κοινωνία συνθήματα και αρχίστε επιτέλους να προσφέρετε καλές υπηρεσίες στον τόπο και στην πατρίδα. Ειδάλλως, ετοιμαστείτε για έναν μακρύ πολιτικό χειμώνα που θα σας φέρει σύντομα πίσω στο γνώριμο, αλλά απ’ ό,τι φαίνεται καλύτερα διαχειρίσιμο για εσάς, 3%*», κατέληξε ο Μίλτος Χρυσομάλλης.